ไฟแนนซ์ทูเดย์
วันนี้ยังเป็นช่วงเทศกาลปีใหม่ ต้นกล้าขอเป็นกำลังใจให้กับการเริ่มต้นใหม่ในชีวิตของทุกคน
2 ม.ค. 2555

“ผู้ชนะไม่เคยท้อถอย ผู้ท้อถอยไม่เคยชนะ”
...วันนี้ยังเป็นช่วงเทศกาลปีใหม่ ต้นกล้าขอเป็นกำลังใจให้กับการเริ่มต้นใหม่ในชีวิตของทุกคน บนเส้นทางการเดินทางของชีวิตหลายคนอาจละเลย หลงทางไปบ้าง แต่หากจะปรับตัวไม่มีคำว่าสายไป เริ่มต้นใหม่ได้เสมอ




เริ่มศักราชใหม่ 1 ม.ค. 2555 เป็นต้นไป ปลัดตุ้ม-อารีพงศ์ ภู่ชอุ่ม ปลัดกระทรวงการคลัง จะก้าวขึ้นมาทำหน้าที่ประธานคณะกรรมการสำนักงานสลากกินแบ่งรัฐบาล แทนที่ เจ๊เบญ-เบญจา หลุยเจริญ อธิบดีกรมสรรพสามิต มือประสานรัฐบาลสิบทิศที่ตัดสินใจลาออกจากประธานไปตั้งแต่วันที่ 23 ธ.ค.ที่ผ่านมา หลังจากที่ปลัดตุ้มเลี่ยงการเข้ารับตำแหน่งมาหลายครั้งหลายครา เพราะมีหลายเรื่องทับซ้อนผลประโยชน์มหาศาล จนองค์กรนี้เปลี่ยนประธานกรรมการไป 3-4 คน ในห้วงขวบปีที่ผ่านมา
...สายสืบหวยล็อกแจ้งว่า สาเหตุหลักที่เจ๊เบญต้องโบกมือลาจากประธานกรรมการสลากฯ นั้นมาจากความขัดแย้งและการจัดการผลประโยชน์ที่ไม่ลงตัวเป็นหลัก จนทำให้บรรดากรรมการแตกยับออกเป็น 2 ขั้ว แต่ละขั้วต่างใกล้ชิดกับผู้มีอำนาจตัวจริงเสียงจริงทั้ง “ใน” และ “ต่างประเทศ” จนบริหารไม่ได้ คนนี้ก็อยากได้ คนนั้นก็อยากเอา มือเดียวจึงมิอาจค้ำฟ้าได้ เฮ้อ...ออกดีฝ่า....
...อีกปัญหาหนึ่งคือ การเพิ่มจำนวนโควตาสลากการกุศลจนขณะนี้มีสลากปกติจำหน่ายอยู่ทั้งสิ้นงวดละ 68 ล้านฉบับ โดยเป็นสลากปกติ 50 ล้านบาท สลากการกุศล 18 ล้านฉบับ จนนำมาซึ่งเค้กก้อนโต ที่แม้แต่ผู้ทรงพลังที่เรียกขานกันลับหลังว่า “ยายแก่” ก็มิอาจจัดสรรเค้กได้ลงตัว เพราะมีคำสั่งให้สำนักงานทำไปก่อนหารือกับผู้ใหญ่ในฝ่ายการเมือง ผลประโยชน์ก้อนโตที่เกิดขึ้นจึงกลายเป็นเผือกร้อนที่แบ่งปันกันไม่ลงตัว จนทำให้ทั่นนายพลต้องโวยวาย...ถ้ามันเป็นงานใหญ่และมีเรื่องซ้ำซ้อนมากเกินไป...ล้างไพ่อีกรอบซะเลยดีมั้ยปลัดตุ้ม